Ազգային գաղափարը մշակութային ծագում ունի և այն ներառվում է գաղափարախոսություն ազգային նպատակների ծիրում: Որքան պարզ և հստակ են նպատակները, որքան ուսումնասիրված և հանրայնացված է տվյալ ժողովրդի մշակույթն, այնքան առանց խոչընդոտների է ձևավորվում ազգային գաղափարախոսությունը՝ գտնելով իր տեղը ազգային պետության սահմանադրության և պետական քաղաքականության մեջ, որում մշակութային քաղաքականությունն ունի իր կարևոր տեղը: Ազգային պետության գործառության պայմաններում, երբ հստակ են ազգային նպատակները, մշակութային ինքնաճանաչողության շնորհիվ ի հայտ է գալիս ազգային գաղափարը, որի շուրջ՝ որպես առանցքի, ձևավորովում է ազգային գաղափարախոսությունը: Ազգային պետության երկու գլխավոր նպատակներից մեկը ազգային ինքնության պահպանությունն է, որն անհնարին է առանց մշակույթի պահպանության և վերարտադրության։ (Մյուս նպատակը ժողովրդի սոցիալական ապահովությունն է): Ազգային գաղափարախոսությունն է մշակութային քաղաքականության հիմքը, բայց միևնույն ժամանակ մշակութային քաղաքականության հայեցակարգն իր հերթին կարող է հիմք ծառայել ազգային գաղափարախոսության համար։